Title: ประกาศเจ้าพนักงานจราจรทางบกจังหวัดนนทบุรี ฉบับที่ 2/2551 เรื่อง ห้ามจอดรถในเขตจังหวัดนนทบุรี

ประกาศเจ้าพนักงานจราจรทางบกจังหวัดนนทบุรี

ประกาศเจ้าพนักงานจราจรทางบกจังหวัดนนทบุรี
ฉบับที่
๒/๒๕๕๑
เรื่อง
ห้ามจอดรถในเขตจังหวัดนนทบุรี

ตามที่ได้มีประกาศเจ้าพนักงานจราจรทางบกจังหวัดนนทบุรี
เรื่อง ห้ามจอดรถในเขตจังหวัดนนทบุรี ฉบับที่ ๒/๒๕๕๐ ลงวันที่ ๑๗ พฤษภาคม ๒๕๕๐
นั้น เนื่องจากในปัจจุบันการจราจรในเขตจังหวัดนนทบุรี มีการจราจรคับคั่ง
ประกอบกับปริมาณรถที่มีจำนวนเพิ่มมากขึ้น ทำให้เกิดปัญหาการจราจรติดขัด
โดยเฉพาะในถนนงามวงศ์วาน ถนนนนทบุรี ๑ ตั้งแต่แยกสนามบินน้ำ ถึงแยกเลี่ยงเมือง
ตัดถนนนนทบุรี ๑ ถนนประชาราษฎร์ ซอยติวานนท์ ๒๗ ซอยติวานนท์ ๓๘ ซอยงามวงศ์วาน ๒๕
อำเภอเมืองนนทบุรี จังหวัดนนทบุรี และถนนแจ้งวัฒนะ ตั้งแต่ท่าน้ำหัวถนนปากเกร็ด
ถึงสะพานข้ามคลองประปา อำเภอปากเกร็ด จังหวัดนนทบุรี ทั้งขาเข้าและขาออก
อีกทั้งประกาศเจ้าพนักงานจราจรทางบก จังหวัดนนทบุรี
ที่เคยประกาศไว้ไม่สอดคล้องกับสภาพการจราจรในปัจจุบัน จึงเห็นควรปรับปรุงการห้ามจอดรถให้เหมาะสมยิ่งขึ้น
เพื่อลดปัญหาการจราจรติดขัด

ดังนั้น เพื่อความปลอดภัยและความสะดวกในการจราจร
จึงอาศัยอำนาจตามความในมาตรา ๑๓๙ แห่งพระราชบัญญัติจราจรทางบก พุทธศักราช ๒๕๒๒
ผู้บังคับการตำรวจภูธรจังหวัดนนทบุรีในฐานะเจ้าพนักงานจราจร
ตามคำสั่งกระทรวงมหาดไทยที่ ๓๘๗/๒๕๔๑ ลงวันที่ ๑๔ สิงหาคม ๒๕๔๑ จึงออกข้อบังคับไว้
ดังต่อไปนี้

ข้อ ๑  ห้ามจอดรถทุกชนิดในถนนงามวงศ์วาน
ตำบลบางเขน อำเภอเมืองนนทบุรี จังหวัดนนทบุรี ตลอดแนวทั้งขาเข้าและขาออก
ตั้งแต่เวลา ๐๖.๐๐ น. ถึงเวลา ๒๒.๐๐ น.

ข้อ ๒  ห้ามจอดรถทุกชนิดในถนนนนทบุรี ๑
อำเภอเมืองนนทบุรี จังหวัดนนทบุรี ตั้งแต่แยกสนามบินน้ำ
ถึงแยกเลี่ยงเมืองตัดถนนนนทบุรี ๑ ตลอดแนวทั้งขาเข้าและขาออก ตั้งแต่เวลา ๐๖.๐๐ น.
ถึง ๐๙.๐๐ น. และเวลา ๑๕.๓๐ น. ถึงเวลา ๑๙.๐๐ น.

ข้อ ๓  ห้ามจอดรถทุกชนิดในถนนเลี่ยงเมืองนนทบุรี
อำเภอเมืองนนทบุรี จังหวัดนนทบุรี ตั้งแต่ถนนรัตนาธิเบศร์ ถึงสามแยกเลี่ยงเมือง
อตก. ตลอดแนวทั้งขาเข้าและขาออก ตั้งแต่เวลา ๐๖.๐๐ น. ถึง ๐๙.๐๐ น. และเวลา ๑๕.๓๐
น. ถึง ๑๘.๐๐ น.

ข้อ ๔  ห้ามจอดรถทุกชนิดในถนนประชาราษฎร์
อำเภอเมืองนนทบุรี จังหวัดนนทบุรี ฝั่งด้านแยกศรีพรสวรรค์ มุ่งหน้าแยกติวานนท์
ตลอดแนว ตั้งแต่เวลา ๐๖.๐๐ น. ถึง ๐๙.๐๐ น. และฝั่งด้านแยกติวานนท์
มุ่งหน้าแยกศรีพรสวรรค์ ตลอดแนว ตั้งแต่เวลา ๑๕.๓๐ น. ถึง ๑๙.๐๐ น.

ข้อ ๕  ห้ามจอดรถทุกชนิดในซอยติวานนท์ ๒๗ ตลอดแนว
ตลอดเวลา ในวันคี่ ตั้งแต่ฝั่งด้านปากซอยติวานนท์ ๒๗ ถึงซอยแผ่นดินทอง และในวันคู่
ตั้งแต่ฝั่งด้านซอยแผ่นดินทอง ถึงปากซอยติวานนท์ ๒๗

ข้อ ๖  ห้ามจอดรถทุกชนิดในซอยติวานนท์ ๓๘ ตลอดแนว
ตลอดเวลา ในวันคี่ ตั้งแต่ฝั่งด้านปากซอยติวานนท์ ๓๘ ถึงทางเข้าหมู่บ้านนครนนท์
และในวันคู่ ตั้งแต่ฝั่งด้านทางเข้าหมู่บ้านนครนนท์ ถึงปากซอยติวานนท์ ๓๘

ข้อ ๗  ห้ามจอดรถทุกชนิดในซอยงามวงศ์วาน ๒๕
ตลอดแนว ตลอดเวลา ในวันคี่ ตั้งแต่ฝั่งด้านปากซอยงามวงศ์วาน ๒๕
ถึงทางเข้าหมู่บ้านเศรษฐศิริ และในวันคู่ ตั้งแต่ฝั่งด้านทางเข้าหมู่บ้านเศรษฐศิริ
ถึงปากซอยงามวงศ์วาน ๒๕

ข้อ ๘  ห้ามจอดรถทุกชนิดในถนนแจ้งวัฒนะ
ตั้งแต่ท่าน้ำหัวถนนปากเกร็ด ถึงสะพานข้ามคลองประปา อำเภอปากเกร็ด จังหวัดนนทบุรี
ตลอดแนวทั้งขาเข้าและขาออก ตั้งแต่เวลา ๐๖.๐๐ น. ถึง ๒๒.๐๐ น.

ข้อ ๙  บรรดาข้อบังคับ ประกาศ ระเบียบใด
ที่ขัดหรือแย้งกับข้อบังคับนี้ ให้ยกเลิกโดยใช้ประกาศฉบับนี้แทน

ข้อ ๑๐  ข้อบังคับนี้ให้ใช้ตั้งแต่วันถัดจากวันประกาศในราชกิจจานุเบกษาเป็นต้นไป[๑]

ประกาศ
ณ วันที่ ๒๘ สิงหาคม พ.ศ. ๒๕๕๑
พลตำรวจตรี
ชิษณุพงศ์  ยุกตะทัต
ผู้บังคับการตำรวจภูธรจังหวัดนนทบุรี
เจ้าพนักงานจราจรทางบกจังหวัดนนทบุรี

ปริยานุช/ผู้จัดทำ
๑๖
กันยายน ๒๕๕๑

[๑] ราชกิจจานุเบกษา
เล่ม ๑๒๕/ตอนพิเศษ ๑๕๒ ง/หน้า ๔๗/๑๒ กันยายน ๒๕๕๑